Общинските жилища в София поскъпват с 30 на сто - Mediapool.bg
Общинските жилища в София поскъпват с 30 на сто
Общинските жилища в София поскъпват с 30% след днешното решение на Столичния общински съвет (СОС) да повиши базовата им цена. На заседанието си в четвъртък общинарите одобриха продажбата на 800 общински жилища на наемателите им.
Председателят на общинската бюджетна комисия Иван Нейков прогнозира, че до 3-4 години цените на общинските имоти ще се доближат до тези на свободния пазар. Коефициентите върху базовата цена, които зависят от района, в който е жилището, ще се актуализират всяка година.
Според Нейков, идеята за постепенното увеличение на цените е да се прекрати схемата за купуване на апартаменти от общината на ниски цени и препродажбата им по пазарни. Той обаче не спомена защо се получават тези сделки при положение, че в общинските жилища би трябвало да се настаняват и да ги купуват само наематели без други имоти, които нямат никаква сметка от препродажбата им.